**Б.Б.Кәрібаев**

**ҚР ҰҒА академигі,**

**әл-Фараби атындағы Қазақ ұлттық**

**университеті Қазақстан тарихы**

**кафедрасының меңгерушісі, т.ғ.д.**

**Аңыз адамға лайық тұлға**



Қазақта дүниенің жалған, өмірдің өтпелі екендігін білдіретін «Бес күндік жалған өмір» деген сөз бар. Жастау кезімізде бұл сөзді үлкендердің аузынан естігенімізбен мән-мағынасына онша тереңдей қоймаппыз. Тіпті, бұл сөзді ескіден қалған жұрнақ деп қабылдауға дейін бардық. Уақыт өте келе бұл сөздің астарында терең мән де, мағына жатқанын сезініп, халықтың даналығына, философиясына таң қала бастағандаймыз. Соңғы 2-3 жылда алдымыздағы ағаларымыз, бірге жүрген достарымыз, әріптестеріміз ана жаққа кете бастағанда, бұл сөзді өзіміз де қолдана бастадық. 2022 жылдың ақпан айының 19 күні тарих ғылымдарының докторы, профессор Амангелді Құсайыновтың о дүниелік болғаны туралы жайсыз хабарды естігенде, шыныменде жалған өмірде өмір сүріп жүргендей сезіндік. Өйткені, 4-5 күн бұрын ғана ұялы телефон арқылы өзі хабарласып, бір мәселе бойынша ақылдасып едік. Сонда дауысы жарқын, ашық болатын, еш аурудың ізі байқалмай тұр еді. Ол осы жылдың желтоқсан айының соңында көзі тірі болса 80 жасқа толар еді. Әбекең 2017 жылы 75 жасқа толғанда «Егемен Қазақстан» газетінде «Қайсар мінезді ғалым» атты қысқалау мақаламыз шығып еді. Енді міне, 80 жылдығына орай осы мақаламызды ұсынып отырмыз.

Қазіргі күндері белгілі бір тұлғаның өміржолын қарастыруда қаламгерлер «аңыз адам», «аңыз адамға лайық тұлға» деген сөздерді қосады.Біз де осы мақаламыздың атауына тақырып іздегенімізде ойымызға ең алдымен осы атау оралды. Біздің ойымызша, кез келген адамды аңызбен байланыстыру үшін ол біріншіден, тұлға болуы керек, ал екіншіден, сол тұлғаның кейбір іс –әрекеттері қалыптасқан жүйенің заңдылығына қайшы келіп, басқа өлшемдермен өлшенуі керек екен. Көбінесе, ол өлшемдердің адамгершілік қасиеттермен байланысып жатқанын көруге болады.

Әр адамды тұлға ретінде тану үшін оның ел үшін, қоғам үшін атқарған жұмыстарымен қатар ақылы мен білімі, тәрбиесі мен тәлімі, мінезі мен қайраты сай болу керек екен.Бұл дәлелденген заңдылық. Тарихтың терең қойнауларына бармай-ақ, тек қана XX ғасырдың өзінде қазақ халқына адал қызмет еткен тұлғалардың өмір жолдарымен таныса келе, осы аталған шарттармен бірге, тағы бір қасиеттің болатынына көз жеткізгендейміз. Ол қасиет – тектілік болса керек. Тектілік атаның қанымен, ананың сүтімен ұрпақтан ұрпаққа жалғасып отырады да, аталған қажетті шарттармен бір арнаға тоғысқан тұсында адамды қоғамдық өмірдің бел ортасына алып шығады. Сөйтіп, ол адам өз дәуірінің тұлғасына айналады, оның кейбір тосын әрекеттері мен батыл шешімдері үйреншікті қалыптан бөлек, шынында да аңызға тұрарлықтай боп келеді...Осындай аңыз адамға лайықты тұлғаға көзі тірі болса желтоқсанның соңында сексеннің сеңгіріне келетін намысты және ұлтжанды азамат, профессор, тарих ғылымдарының докторы Амангелді Құсайынұлы Құсайынов жатар еді.

Ол Ел тәуелсіздігінің алғашқы жылдарынан бастап жоғары білім беру мен оны ұйымдастыру саласында жоғары басшылық қызметтерде болып, біз айтып отырған аңыз адамға лайықты ғұмыр кешті. 1992-1996 жылдары С.Сейфуллин атындағы Ақмола университетінің ректоры, 1996-2000 жылдары - Л.Н.Гумилев атындағы Еуразия ұлттық университетінің алғашқы ректоры, 2000-2004 жылдары ҚР Жоғарғы аттестациялық комиссиясының төрағасы, 2004-2007 жылдары - Ы.Алтынсарин атындағы Қазақ Білім академиясының президенті, 2007 жылдан қайтқан күніне дейін Еуразия гуманитарлық институтының ректоры қызметтерін абыроймен атқарды. Осындай жауапты қызметтерде жүріп, іс-әрекеттері мен қадамдары арқылы ол аңыз адамға лайық тұлғаға айнала бастайды.

Әбекеңнің аңызға лайықты өмірінің кейбір беттеріне назар салып көрсек. Қазақта «Арғын болсаң алтай бол...» деген мақал осы рудан батырлар мен билердің көп шығуына байланысты айтылса керек. Әбекеңнің 18 жасында классикалық күрестен КСРО спорт шебері болуы мен өмірінің соңғы кездері басылымдарда жарияланған әр сұхбатында 100-ден аса сирек кездесетін қазақ мақал-мәтелдерін қолдануының ар жағында бір заңдылық бар секілді. Кейде Әбекеңнің қайраты мен мінезіне, шешендік сөздеріне қарап, жеті атасындағы батырлар пен билердің рухы қонған тұлға ма деп қаласыз.

Академик, профессор, тарих ғылымдарының докторы Амангелді Құсайынов 1942 жылдың 29 желтоқсаны күні Павлодар облысы, Ертіс ауданы Үлгілі ауылында дүние келеді. Әкесі – Құсайын, атасы- Қойбақ текті әулеттен болатын. Қойбақтың бауыры – Байзақ, ал оның жалғыз ұлы Исаның есімі исі қазаққа танымал. Қазақ әдебиетінің мамандары оны «Ауыз әдебиеті мен жазба мәдениетті жалғастырушы алтын көпір» деп бағалағаны белгілі. Әбекеңнің әңгімені майын тамызып айтуы мен әр сөйлемге бірнеше мақал-мәтелдерді қосып айтуының көп себептерінің біріне қан туыстығы жатса керек. Әкесі 1942 жылдың соңында майданға шақырылып, әскери комиссариаттың тексеруі барысында «халық жауы» болып шығады да, майданға емес, 58-бабпен сотталып түрмеге айдалады. Түрмеден тек 1957 жылы ғана оралады. Әбекең «әкемді тек түрмеден оралғаннан кейін 15 жасымда ғана көрдім» деп айтатын. Отбасындағы бар ауыртпашылық анасы Үнзиләның мойнына түседі. Соғыс жылдарындағы қиыншылықтан туған ағасы мен әпкесі қайтыс болады. Жалпы, Әбекең әкесі жөнінде тым қысқа айтса, анасы туралы әңгіме айтудан еш жалықпайтын. «Анам арабшаға өте зерек, мұсылманша хатқа жүйрік болатын. Жүрегі кең, қолы ашық, адалдық пен тазалықтың эталоны еді. Адамгершілікке, әділдікке, кішіпейілділікке, жетім-жесірге, жалғызға қол ұшын беруге, кім болса да көмек көрсетуге, біреудің ала жібін аттамауға сол жарықтық анам үйретті. Менің үлкен мектебім, тек-тәрбием – сол кісіден»,- деп бір сұхбатында жазыпты.

 Анасына қатысты көпшілік біле бермейтін мынадай жағдайды баяндап еді: «Менің шешемнің ұлты – парсылық, әкелері не аталары осында қалып қойған. Менің шешемнің ең жақын бауырларының бірі 1960-шы жылдары Иран шахының жеке күзетінің басшысы не басшының орынбасары болған. Полковник атағы бар екен. Сол шешемді іздеп тауып, Иранға шақырту жіберіпті. Анам 1-2 ай болып қайтты. Келгеннен соң жеке әңгімесінде «сонда қалар едім, айналайын, сен үшін қайтып оралдым», - деп айтқаны есімде қалыпты».

Соғыстан кейінгі жылдары да Әбекең үшін оңай болмайды. «Халық жауының» баласы делініп мектепте де, көшеде де, қайда болмасын шеттетуді көреді. Бала кезіндегі қиыншылықтары туралы былай деуші еді: «Бастауышта «октябрят» болған-болмағаным есімде жоқ, пионер болуға қатты дайындалдым. Бірақ мұғалима апайым бүкіл класстан мені және тағы бір «халық жауының» баласын пионер қатарына алуға болмайтынын жария еткені әлі есімнен кетпейді. Ызадан, шарасыздықтан жылап жібердім». Дегенменде, өмірдің әділетсіздігін жастайынан көріп өскен қайсар мінезді, арғы жағында тектіліктің қаны бар жас бала жасымай, керісінше ширығып, өжет бола түседі. Мектепте қанша шеттетулер көрсе де білім жағынан қатарының алды болып, 7 жылдық Үлгілі ауыл мектебін жақсы деген бағалармен бітіріп шығады.

Одан кейін Павлодар қаласындағы педучильищеге түсіп, мұғалімдікке оқиды. Оқып жүріп спортпен шұғылдана бастайды. Арғы тегіндегі батыр бабаларының қайсарлығы мен өжеттігі және өзінің еңбексүйгіштігі мен табандылығы арқасында классикалық күрестен он сегіз жасында КСРО спорт шебері атағын иеленеді. 1960 жылы учильищені үздік аяқтап, еңбек жолын Ертіс ауданының Суворов атындағы орта мектебінде математика пәнінің мұғалімі болып бастайды. Бір жылдан соң туған ауылы Үлгіліге ауысып, жетіжылдық мектепте жас жігіт ұстаздық қызметін жалғастырады.

1962 жылы Әбекең жоғары білім алу үшін Алматыға келіп, қазіргі әл-Фараби атындағы ҚазҰУ-дың тарих факультетіне студент болып қабылданады.1963 жылы әскер қатарына шақырылып, Вьетнамдағы соғыстың қақ ортасында болып қайтады. Әбекеңмен болған кездесуде әскердегі қызметі туралы былай деп еді: «Бізді әскерге шақырып, аздаған дайындықтан соң, күнделікті киімдерімізбен жолаушылар кемесіне туристер ретінде мінгізді де, бәрімізден қолхат алды. Сөйтіп, біз өз еркімізбен Вьетнамға әскери көмек беру үшін келдік. 3 жыл бойы еріктілер ретінде Вьетнамда соғысып қайттық». «Вьетнамда қандай әскери марапатқа ие болдыңыз», - деген сұраққа: «Ерлігі үшін» медаліне» деп жәй ғана жауап берді. 1960-шы жылдары Әбекеңдердің Вьетнамға барып еріктілер ретінде соғысқа қатысқаны өте құпия түрде болған екен және ол жөнінде жақ ашпау туралы олар ант беріп, тағы да бір құпия қағаздарға қол қойыпты. Содан бері жарты ғасырдай уақыт өтсе де, Әбекең «интернационалдық парызы» туралы онша жақ аша бермейді.

1963 жылы Әбекең әскерден оралып, оқуын қайта жалғастырады. Сол кезден мынадай бір оқиғаны айтып еді: «Әскерден кештеу оралдым. Сабақтар басталып кетіпті. Құжаттарымды өткізіп, жатақханадан орын алайын деп деканға барсам, орынның бәрі бөлініп қойылған, орын жоқ. Қалада жақын ағайын-туыс жоқ. Кешке дейін анда жүгіріп, мұнда жүгіріп, ештеңе шығара алмай, басым салбырап, қайда барарымды білмей тұрғанымда факультет деканы, доцент Әбдіғани Абсалиевич Чупеков (Жатқан жері жайлы болсын) деген ағайымыз «жүр менімен» деп ертіп алды. Үйіне алып барып, «мен саған жатақханадан орын алып бергенше осында боласың» деп үйіне жатқызды. Содан орын алғанша деканның үйінде жаттым». Осы оқиғадан кейін Әбекеңнің ең жақсы көрген және өмір бойы сыйлаған адамының бірі осы Ә.Чупеков ағайы болып кетеді. Ол ұстазын бір ауыз сөзбен «Ол - адамгершіліктің ең жоғары эталоны» деп бағалайтын.

Әбекеңнің группалас және курстас достары- тарих ғылымдарының докторлары, профессорлар С.М.Мәшімбаев (Жатқан жері жайлы болсын), М.Ж.Әбдіров, А.Күзембайұлы, Қазыбай Құдайбергенов, Қ.С.Қаражан, Қ.Т.Жұмағұлов, Т.З.Рысбеков, Алматы облысының құрметті азаматы Әскербек Абаев және т.б. ұстазына деген ыстық ықыластарының талай куәгері болдық. Кейде өзім де шәкірттеріме нағыз ұстаз бен шәкірт арасындағы сыйластықтың ең әдемі, ең сыпайы, ең таза көрінісі деп Әбекең мен деканының арасындағы қатынасты мысал ретінде келтіріп отырамын.

1969 жылы Әбекең университетті қызыл дипломмен үздік бітіріп, Алматы Мемлекеттік медицина институтына жолдама алады. Бір жыл оқытушы қызметінде болып, Алматы қаласы Совет аудандық партия комитетіне қызметке алынады. Үш жыл партия жүйесінде еңбек етіп, өзін көрсетеді, бірақ онда қала алмайды. Бір күнде өмірлік бағытын өзгертіп, ғылымға бет алады. 1973-1976 жылдары тарих факультетінің аспирантурасында оқып, бітірген соң кандидаттық диссертациясын уақытында сәтті қорғап шығады. 1976-1982 жылдары университетте аға оқытушы, доцент, 1982-1987 жылдары проректор қызметін атқарады.

Әбекең өміріндегі үлкен бір белеске ҚазМУ ректоры, академик Ө.А.Жолдасбековтың тұсында проректор болып жұмыс істеуі жатады. Әбекеңнің бойындағы жеке қасиеттерді бірден көре білген ректор оған аса жауапты салаларды сеніп тапсырады. Сондай саланың бірі – ең жауапты жұмыс - қабылдау комиссиясының жауапты хатшылығы еді. Әбекең өміріндегі небір аңызға толы күндер мен сәттер хатшылық міндетті атқарған кездері болыпты. Мынадай бір қызық оқиға болған екен. Құжаттар қабылдаудың уақыты аяқталып, қызметкерлердің бәрін үйлеріне қайтарып, өзі ең соңғы болып түнгі сағат 10-дар шамасында кабинетінің есігін кілттеп, оқу ғимаратынан шығып келе жатса, сыртқы есік алдында киімі жұпынылау, шамасы ауылдың баласы болса керек, құжаттарын қабылдау туралы өтініш білдіріпті. Әбекең әрі ойланып, бері ойланып, бұрынғы жастық шағы еске түсіп, кабинетіне қайта оралады да, баланың құжаттарын заң факультетінің сырттай бөліміне қабылдайды. Кейіннен сол балаң жігіт оқуға түсіп, оны бітіріп, прокуратура саласында қызмет етеді екен, келіп, рахметін айтып кетіпті. Әбекең өмірінде мұндай оқиғалар көптеп кездесіпті.

Сол жылдары ҚазМУ-де Студенттік құрылыс отрядтарының қарқынды жұмыс істеуіне басшылық жасап, оның дамуына үлес қосады.Ұстазынан талантты жас басшы көп нәрселерді үйренеді. Кейіннен өзі де ректор болған кезінде Ұлы ұстазының адалдық, тазалық, ұйымдастырушылық, адамдармен қарым-қатынас жасау секілді қасиеттерін үйренгенін жиі еске алып отырады. Қазіргі Алматы қаласындағы «қала ішіндегі қала атанған» ҚазҰУ қалашығының салынуына белсене араласқан Әбекеңнің де іздері жатыр.

1986 жылғы Желтоқсан оқиғасы кезінде Амангелді Құсайынов ҚазҰУ-дың проректоры болатын. Желтоқсаннан кейінгі Орталықтың тапсырмасымен басталған биліктің жазалау шаралары оны да айналып өтпеді. Студент жастардың алаңға шығуына тікелей себепші болғандар деген желеу тағылып, ректордан бастап барлық оның командасы қуғынға түседі. Әбекеңнің айтуына қарағанда, ол сол күндері өзінің докторлық диссертациясын талқылаудан өткізіп, қорғауға дайындалып жүріпті. Авторефератын шығарып, қорғайтын күні де белгіленген екен. Қорғамақ түгілі басы бәлеге қалып, проректорлық жұмыстан босатылады да, тарих факультетіндегі бір кафедраға методистік орынға бұйрық шығарылады. Бұл деген сол тұстағы ұлтжанды тұлғаны, қазақ ғалымын қорлаудың ең бір шектен шыққан көрінісі болатын. Әбекең бұған да шыдас беріп, мынадай мақалды қоса айтатын: «Тауық бір рет қана желінеді, ал адамды қан шығармай бірнеше рет жеу үйреншікті іс болып кетті ғой».

Он шақты күннен кейін бұйрық өзгертіліп, «ғылым бойынша доцент» деген қызметке ауыстырылады. Бұл лауазымды басқаша айтқанда – «студенттерге дәріс оқуға, тәрбие жұмысын жүргізуге тыйым салынған ғылыми қызмет» дегенді білдіреді. Сол кездегі қорлықты, тағы да шеттетуді басынан өткерген Әбекең мойымайды. Өйткені мұндай кемсіту оның өмірінде бірінші рет емес болатын. Керісінше, өзін қайрай, шыңдай түседі. Дәл осы қиын күндері Әбекең "Өмірде өзін-өзі жеңген адам ғана жеңіске жетеді»,  «Биікке шыққысы келген адам әрқашан да өзіне баспалдақ табады», «Өміріңде бас иіп, ешкімге жетімсіреме, сәтсіздік үшін ешкімді кінәлама, ешкімнің алдында жарамсақтанып ақталма», «Өмір үшін күресу – әр адамның міндеті», «Асыл тас – су түбінде, оны алу үшін тереңге сүңгуің керек», «Өмір – арман, арманы жоқ адам – қанатсыз құс» деген мақал-мәтелдерді қойын дәптеріне жазып алады да, өзіне сенім етеді.

1987-1991 жылдар Әбекең үшін қиын күндер болды деуге болады. Қайсар мінезді Әбекең бұл күндері төзімділікпен, сабырлықпен өткізеді. Қос қарлығашы – Ғалиясы мен Балхиясы Ленинград көркем -сурет училищесіне оқуға түсуге барғанда, пәтер жалдап тұру үшін, репетиция үшін және т.б. қажеттіліктер үшін ешкімге айтпай, училище аумағына сыпырушы болып жұмыс істегенін ешкім біле бермейді. Кешегі университет проректорының училище аумағында сыпырушы болуы ақылға симайтын нәрсе болса да, Әбекең біреуге жалынбас, қол жаймау үшін осындай қадамға барады.

1991 жылы еліміздің тәуелсіздік алуы бүкіл қазақ жұртының бағын ашып, дамуына мүмкіндік бергені секілді, Әбекеңнің де жолы ашылады. Докторлық диссертациясын сәтті қорғап, профессор атанады. Сол кездегі Целиноград қаласындағы облыстық пединститутқа ректор болып қызметке тағайындалады. Профессор А.Құсайыновтың тұлғалық болмысының ерекше байқалған тұсы – Ақмоланың Астана қаласына айналып, Еліміздің саяси –әкімшілік орталығының Астана қаласына жаңадан көшіріліп жатқан кезі болды. Қаладағы пединститут Л.Н.Гумилев атындағы Евразия Ұлттық университеті деген атауға ие болып, жаңа бас корпус салынды. Құрылыс толығымен біткенше ректор құрлысшылармен бірге оның басы қасында жүреді. Ұлы ұстазы академик Ө.А.Жолдасбековтен үйренгеніндей, ең басты жауапкершілікті мойнына алып, ғимараттың құрлысы мен сәулетіне, әрбір кезеңнің дер кезінде аяқталуына күш салады. Өйткені ол кезде Астанада қазіргідей емес, сәулетті ғимараттар жоқ болатын. Қазақстан Республикасының Астанасына келген шетелдік жоғары мәртебелі қонақтардың бағдарламасына университетке келу енгізілетін. Сол жылдары Әбекең 20-ға жуық шетелдік президенттер мен премьер-министрлердің иықтарына қазақтың қасиетті шапандарын жапқан екен.

Профессор А.Құсайынов Тәуелсіз Қазақ Еліндегі ғылыми кадрларды даярлау ісінде де шебер ұйымдастырушы және принципті басшы ретінде зиялы қауым арасында танымал болды. Бес жылдай Жоғары Аттестациялық комитетті басқарып, оның жұмысын жолға қоя білді. Сол жылдары қай мамандық түрінде болмасын нашар диссертациялық жұмыстар бекімей, кері оралатын. Мұндайда қандай да бір қысым түріне қарамастан шынайылық пен принципшілдікті басты қару еткен Әбекең бар жауапкершілікті өз мойнына алатын. Содан болуы керек талай әлсіз жұмыстардың авторлары және олардың жетекшілері Әбекеңмен тікелей кездесуден қашқақтап жүретін.

Академик А.Құсайыновтың аңыз адамға лайықты тағы бір ерекшелігі – қазақ халқының мақал-мәтелдерін керемет білуі дер едім. Тіпті оның кейбір тәрбиелік сипаттағы мақалалары мен берген сұхбаттарының атауы мақалмен беріледі. «Дарияға атсалмай тұрып, өткелін тап»// Айқын, 2017.-27 қыркүйек; «Өткен – өреуіл, қалған - салауат» // Жас қазақ, 2017. – 2 желтоқсан; «Саналы адам сағыңды сындырмайды» // Алматы ақшамы, 2018. – 10 ақпан; «Өзін –өзі жеңген адам ғана жеңіске жетеді» // Нұрлы таң, 2018. – 22 ақпан және осылай жалғаса береді. Әбекеңнің осы мақалаларындағы ойлар мен пікірлерден өмірлік тәжірибені, көргендікті, ақсақалдық жасты, ұстаздық пен абыздық қасиеттерді байқайсыз. Ал оның сұхбаттарындағы мақал-мәтелдердің молдығы, орынды қолданылуы, қазақшамыз күшті деген біздерді ұялтады. Оның мақал-мәтелдері көркем кітаптарда кездесе бермейтін, тек ауылдағы әжелер мен қариялар ғана айта алатын сөздер.

Осы Әбекеңе арналған мақаланы жазу барысында оның бірнеше сұхбаттарын қарап шығуға тура келді. Әр сұхбатында ол орта есеппен 50-60 мақал – мәтелдерді қолданған екен. Ал, «Жеңіл тулақ желге ұшады» деген сұхбатында олардың саны 100-ден асады дейді Әбекеңнің шәкірттерінің бірі. Осы жерде марқұм Әбекең қолданған мақал-мәтелдердің бірнешеуін келтірсем деймін. «Әділ айтсаң - ағайынға, әзіл айтсаң – маңайыңа жақпайсың», «Дүниені бүтіндейтін де, бүлдіретін де – сөз», «От көрінген жаққа жүрме, ит үрген жаққа жүр», «Нас адам кіршіл, надан адам діншіл болады», «Ұқтыра алмасаң айтудың, тойдыра алмасаң берудің керегі жоқ», «Теңге жүрген жерде теңдік жүрмейді», «Өмір үйретеді, мінезді ширайды, күрескерлікті үйренбесең жоқ етіп күйретеді», «Мінез, күш, қасиет білекте емес – жүректе», «Тегінде бардың тегі озар», «Бақа көлін, бұлдырық шөлін қалай сүйсе, адам кіндік қаны тамған елін солай сүйеді», «Ұша білген қанатқа дүние кең», «Суалмайтын суат, таусылмайтын бұлақ жоқ», «Жасыңда спортпен айналысып жалықпасаң, қартайғанда тарықпайсың», «Өмірде өзін-өзі жеңген адам ғана жеңіске жетеді» және осылай жалғаса береді. Кейбір мақалдардың авторы Әбекеңнің өзі ме деп қаласыз. Қалай болса да, қазақ мақал-мәтелдерінсіз Әбекеңнің соңғы жұмыстарын көзге елестету мүмкін емес.

Қарап отырсам, Әбекеңнің бойындағы дәлдеп турасын айту, шешендеп сөйлеу ата-тектен келе жатқан сияқты. Атақты ақын Иса Байзақовтың сөзге шешендігінің бір ұшы онымен немере туыс Әбекеңе де дарыған деп ойлаймын. Әбекеңнің арғы ата-бабаларының бірі намысын қолдан бермей ел қорғап, жауға қарсы шапса, екіншілері алқалы жиындарда сөздің дәмі мен шырайын келтіре сөйлесе, солардың бір ұрпағы Әбекеңде сол өнердің екеуі де ұштасқан деуге толық негіз бар. Міне, осы қасиеттер оны аңызға лайықты тұлғаға айналдырып отыр.